Ələkbər Hüseynov

Ələkbər Adıgözəl oğlu Hüseynov və ya Ələkbər əmi () — Azərbaycanın əməkdar artisti, Azərbaycan Dövlət Kukla Teatrının baş rejissoru (2006), "Humay" və "Qızıl Dərviş" mükafatları laureatı. Uşaqların sevimlisi "Ələkbər əmi" kimi tanınan aktyor uzun müddət Dövlət Televiziyasında uşaq verilişlərinin aparıcısı olub.

 Həyatı 
Ələkbər Hüseynov 1961-ci ildə Bakıda anadan olub. 1978–1982-ci illərdə Azərbaycan Dövlət İncəsənət İnstitutunun Dram və kino aktyorluğu fakültəsində təhsil alıb. Bir müddət təyinatla Şəki Dövlət Dram Teatrında işlədikdən sonra, 1988-ci ildə A. Şaiq adına Azərbaycan Dövlət Kukla Teatrında aktyor vəzifəsində çalışmağa başlayıb. Bu teatrın səhnəsində çox sayda tamaşada rol alıb. "Səadət quşu" və "Möcüzəli tamaşa" pyeslərini teatrın rus bölməsində tamaşaya hazırlayıb. "Keçəlin toyu" tamaşasındakı "keçəl" rolu ilə İstanbulda, "Bülbül" tamaşası ilə İranda, Türkmənistanda keçirilən beynəlxalq festivalların laureatı olub. Sənətdə qazandığı nailiyyətlərə görə "Humay" və "Qızıl Dərviş" mükafatlarına layıq görülüb. Beynəlxalq festivallarda iştirak edib. Polşanın "Təbəssüm Ordeni" mükafatını (2007) alıb. 2000-ci ildə Azərbaycan Respublikasının Əməkdar artisti fəxri adına layiq görülüb. 2006-cı ildə Dövlət Kukla Teatrının baş rejissoru vəzifəsinə təyin olunub.

2007-ci il iyulun 29-dan 30-na keçən gecə komaya düşüb. Ələkbər Hüseynov 2 avqust 2007-ci ildə uzun sürən xəstəlikdən sonra vəfat edib.

 Aparıcı Şərqiyyə Hüseynovanın xalası oğludur.

 Əsas rolları 
Azərbaycan Dövlət Kukla Teatrı
 Pəri cadu (Ə. Haqverdiyev) — Qurban
 Bülbül (H. X. Andersen) — nağılçı; Çin imperatoru
 Qara rəngin nağılı (N. Bədəlov) — Aydın
 Tıq-tıq xanım (R. Əlizadə) — dirijor; qoca; müğənni
 Qar qız (A. Ostrovski) — Lel
 Keçəlin toyu (R. Əlizadə) — keçəl

 Filmoqrafiya 
 Yaşıl eynəkli adam (film, 1987)
 Analar (film, 1988)
 Etiraf (film, 1992)
 Köpək (film, 1994)
 Bala-başa bəla! (film, 1995)
 Təsadüfi görüş (film, 1999)
 Yaşıl eynəkli adam-2 (film, 1999)
 Yaşıl eynəkli adam-3 (film, 2002)
 Bir anın həqiqəti (film, 2003)

 İstinadlar 

 Mənbə 
 Ələkbər Hüseynovun bioqrafiyası www.adam.az 

Kateqoriya:Azərbaycan aktyorları
Kateqoriya:Azərbaycan Respublikasının əməkdar artistləri
Kateqoriya:Azərbaycan Dövlət Mədəniyyət və İncəsənət Universitetinin məzunları
Kateqoriya:"Humay" mükafatı laureatları
Kateqoriya:"Qızıl Dərviş" mükafatı laureatları
Kateqoriya:Azərbaycan komediyaçıları
Kateqoriya:SSRİ aktyorları
Kateqoriya:Azərbaycanın televiziya aparıcıları
Kateqoriya:XX əsr aktyorları
Kateqoriya:XXI əsr Azərbaycan aktyorları